Jayde Panayiotou-moord: Familielid Maandag in die hofJayde Panayiotou en haar man Christopher. Foto: Facebook Alle oë is Maandag op die Port Elizabeth-landdroshof gerig waar die familielid, wat in verband met die moord op die onderwyseres Jayde Panayiotou in hegtenis geneem is, in die hof sal verskyn. Maroela Media het verlede week oor die skok-inhegtenisneming berig. Die man se naam kan nog nie bekend gemaak word totdat hy in die hof verskyn het en aangekla is nie. Die polisie wou nie kommentaar lewer op berigte dat Jayde Panayiotou se man die tweede verdagte is wat in hegtenis geneem is in verband met haar ontvoering en moord nie. Klik hier om meer te lees. Die persoon is glo die meesterbrein agter Jayde se grusame moord. Die polisie het op die verdagte toegeslaan nadat hy kontak gemaak het met Luthando Siyoli (31), wat glo druk op die persoon geplaas het vir meer geld ná, wat die polisie glo, ŉ sluipmoordaanval was op Panayiotou. Panayiotou se moord het tot groot ontsteltenis in die gemeenskap gelei wat gesê het hulle is siek en sat vir misdaad in Port Elizabeth. Brig. Marinda Mills, woordvoerder van die polisie in die Oos-Kaap, het gesê daar is nie enige spesiale reëlings getref om ekstra polisiebeamptes na die hof te ontbied nie. Alwyn Griebenow, een van die topprokureurs in Port Elizabeth, het bevestig dat hy die verdagte verteenwoordig. Die persoon sal aansoek doen om vrygelaat te word op borgtog. Panayiotou se liggaam is op 22 April op ŉ plaas in Rocklands naby Uitenhage gevind. Sy is in die kop en bolyf geskiet. Lees alle vorige berigte oor Jayde Panayiotou op Maroela Media.